**Хәйбулла районы Буребай ауылы "Солнышко"**

**балалар баҡсаһында экологик тәрбиә торошо**

*Таулбаева Гөлсинә Шәмсун ҡыҙы, “Солнышко” балалар баҡсаһы тәрбиәсеһе Буребай ауылы*

2013 йыл -"Тирә-яҡ мөхитте һаҡлау йылы" тип иғлан ителде. Балалар баҡсаһында ла экологик яҡтан грамоталылыҡ, тәбиғәткә, тирә-яҡ мөхиткә,балалар һаулығы торошона ыңғай ҡараш тәрбиәләү беҙҙең төп бурысыбыҙ.

Хәҙерге һәм киләсәк быуынды тәрбиәләүҙә тәрбиәсе ярҙамында йыл миҙгелдәренә, ҡоштарға, йәнлектәргә,ағас,үлән-сәскәләргә ҡарата балаларҙа ихтирам,һөйөү уяна. Тәрбиәсе балаларҙы экологик мәҙәниәткә өйрәтә. Балалар баҡсаһында күптән "йәшел донъя" майҙансығы эшләп килә. Унда көнкүрештә ҡулланылған материалдарҙан (машина шиндары,пластик һауыттар,йогурт, майонез ҡаптары, тығындар) төрлө йәнлек,ҡош һындары, сәскә түтәлдәре эшләп ҡуйылған. Төрлө төҫтәргә буялғас, улар ысын мөғжизәгә әйләнә.

Был бала күңелендә, эстетик яҡтан, һоҡланыу, ҡыуаныу тойғоһо уята, ҡулланылған әйберҙәргә һаҡсыл ҡараш тәрбиәләй:ҡоштар,йәнлек һындарын эшләү, хайуандар донъяһын һаҡлау, уларҙың йәшәү рәүешенә ҡыҙыҡһыныу уята. "Кем үҙ ғүмерендә бер төп булһа ла ағас ултыртҡан -уға киләсәк быуын рәхмәтле булыр" - ти халыҡ мәҡәле. Урман- беҙҙең атмосфераның санитары, үпкәһе тибеҙ, сөнки таҙа һулар һауа ла, уңдырышлы ер ҙә булмаҫ ине.

Тирә- яҡ мөхитте, тәбиғәтте, уның һәр бер үләнен,ағасын,сәскәһен һаҡлау - беҙҙең төп бурысыбыҙ. Тәбиғәт матурлығы менән һоҡланыу ғына түгел,уларҙы арттырыу, күбәйтеү беҙҙең маҡсатыбыҙ.

Беҙҙең балалар баҡсаһында ла тирә-яғына яҙ, көҙ көндәре миләш, шыршы,ҡайын,ҡарағас,балан ағастары ултыртыу йолаға ингән. Хатта экологик яҡтан иң таҙа файҙалы артыш үләне лә ултыртылды.

Мәктәпкәсә йәштәге балалар тәбиғәткә экскурсиялар ға, походтарға ла әүҙемдәр. Балалар баҡсаһында төрлө тематик конкурстар үткәрелә. "Хәйбулла районында төйәк иткән ҡоштар һәм хайуандар", "Экология һәм беҙ","Экологик һуҡмаҡ" методик ҡулланмалары, "Яҙ донъяны ураны","Ҡыш көнө ҡоштарҙы онотма!", "Ни өсөн ҡоштарҙы ҡыш көнө ашатыр кәрәк?","Шыршыҡай - йәшел энәкәй", "Ҡышҡы экологик һуҡмаҡ" проекттары,"Эксперимент һәм тәжрибә уртаҡлашыу" мастер-класы башҡарылды. Экология темаһына бик күп дидактик уйындар эшләнелде. Һәр төркөмдә тәбиғәт мөйөшө булдырылған. "Тәбиғәтте өйрәнеү" девизы аҫтында балаларҙың иғтибарын ер,үләндәр,сәскәләр,япраҡтар формаларына йүнәлтеп иҫ киткес асыштар яһарға мөмкин. Мәҫәлән: йондоҙ, сәскә, ҡояш һүрәттәре.

-"Был биҙәк нимәгә оҡшаған?"

-Ҡояшҡа. Борон – борондан-иң кәрәкле нәмә ҡояш тип һанала. Оҫталар был биҙәкте ҡатын-ҡыҙҙар кейеменә (елән,ситек), ир - егеттәр сәкмәненә төшөргәндәр. Балаҫ,кейеҙ һуҡҡанда ҡулланғандар.

Орлоҡтарынан төрлө аппликациялар яһау - үҙе бер сәнғәт өлгөһө. Экологик яҡтан таҙа, отошло ла. Тәбиғәт материалдарынан яһалған әйберҙәр ҡулланып шөғөлләнеү балаларҙа ҡыҙыҡһыныу уята. Иң ҡыуандырғаны-һәр бүлмәлә үҫтерелгән тәҙрә төбөндәге гөлдәр торошо. Балалар уларҙы бик яратып тәрбиәләйҙәр,һыу ҡоялар. Ә яҙ көнө балалар баҡсаһының тирә-яғы аллы-гөллө сәскәләргә күмелә. Тәрбиәселәр ярҙамында дәррәү уларҙы тәрбиәләү балаларҙың иң яратҡан шөғөлө. Һәр кем баланың тәбиғәттә, саф һауала булыуы физик яҡтан сәләмәт булып үҫешенә йоғонто яһай. "Бала саҡтан тәрбиә ысулын тәбиғәт менән бәйләү кеше ихтияжының төп маҡсаты,шәхес тәрбиәләүҙә тирә-яҡ мөхит тәрбиәһенең роле бик ҙур"-тигән бөйөк педагог В.А.Сухомлинский. Йыл әйләнәһенә саф һауала йышыраҡ булған балаларҙың һаулыҡтары нығыраҡ та,тынысыраҡ та була. Үҙе йәшәгән йортон,ауылын, тәбиғәтен яратып үҫәләр. Йәй көнө һыу инеү, урманға йөрөү,ҡыш көнө саңғы-сана шыуыу-бала һаулығының нигеҙе. Шуның өсөн дә беҙ ошондай уйын-шөғөлдәр үткәрәбеҙ:"Турғайҙар һәм бесәй ","Себештәр менән ҡарауылсы","Ҡаҙҙар-ҡаҙҙар ҡайтығыҙ","Беҙ күңелле балалар", "Өйһөҙ ҡуян","Аҡ тирәк,күк тирәк".

Экологик тәрбиә хәҙерге заманда иң актуаль темаларҙың береһе. Шуға ла балалар баҡсаһы тәрбиәселәре һәм тәрбиәләнеүселәре ошо йүнәлештә әүҙем эшләйҙәр.